Odločba Komisije

z dne 17. junija 1998

o skupnem tehničnem predpisu za paketno omrežje ISDN z uporabo osnovnega dostopa ISDN

(Notificirana pod dokumentarno številko K(1998) 1614)

(Besedilo velja za EGP)

(98/521/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive 98/13/ES Evropskega parlamenta in Sveta z dne 12. februarja 1998 v zvezi s telekomunikacijsko terminalsko opremo in opremo satelitskih zemeljskih postaj, vključno z medsebojnim priznavanjem njune skladnosti [1],

ker je Komisija sprejela ukrep, ki opredeljuje tip terminalske opreme, za katerega se zahteva skupni tehnični predpis, in s tem povezano izjavo o področju uporabe;

ker naj se sprejmejo ustrezni usklajeni standardi ali deli standardov za izvajanje bistvenih zahtev, ki jih je treba preoblikovati v skupne tehnične predpise;

ker je za zagotovitev neprekinjenega dostopa na trg za proizvajalce treba omogočiti prehodne določbe v zvezi z opremo, odobreno v skladu z nacionalnimi predpisi o odobravanju tipa;

ker je skupni tehnični predpis, sprejet s to odločbo, v skladu z mnenjem Odbora za odobritev telekomunikacijske opreme (ACTE),

SPREJELA NASLEDNJO ODLOČBO:

Člen 1

1. Ta odločba se uporablja za terminalsko opremo, ki je namenjena priključevanju na javno telekomunikacijsko omrežje in sodi na področje uporabe usklajenega standarda iz člena 2(1).

2. Ta odločba uvaja skupni tehnični predpis, ki zajema tehnične lastnosti, zahteve za električni in mehanski vmesnik in protokol za krmiljenje dostopa, ki jih mora zagotavljati terminalska oprema, s katero je to mogoče in jo proizvajalec ali njegov predstavnik nameni za priključevanje na referenčno točko T ali koincidenčni točki S in T za osnovni dostop na vmesniku do javnega telekomunikacijskega omrežja, predstavljenega kot točka osnovnega dostopa vseevropskega omrežja ISDN (Evro-ISDN) in namenjenega za sodelovanje pri klicih, ki uporabljajo paketne osnovne storitve na zahtevo.

Člen 2

1. Skupni tehnični predpis vključuje usklajeni standard, ki ga je pripravil ustrezni standardizacijski organ in pri tem, kolikor le je to mogoče, upošteval bistvene zahteve iz člena 5(c) do (f) Direktive 98/13/ES. Sklicevanje na standard je določeno v Prilogi.

2. Terminalska oprema, ki jo ureja ta odločba, mora ustrezati skupnemu tehničnemu predpisu iz odstavka 1, izpolnjevati mora bistvene zahteve iz člena 5(a) in (b) Direktive 98/13/ES in izpolnjevati mora zahteve vseh drugih veljavnih direktiv, zlasti Direktiv Sveta 73/23/EGS [2] in 89/336/EGS [3].

Člen 3

Priglašeni organi, pristojni za izvajanje postopkov iz člena 10 Direktive 98/13/ES, v zvezi s terminalsko opremo iz člena 1(1) te odločbe uporabijo ali zagotovijo uporabo usklajenega standarda iz Priloge po začetku veljavnosti te odločbe.

Člen 4

1. Nacionalni predpisi o odobravanju tipa, ki zajemajo opremo s področja uporabe usklajenega standarda iz Priloge, se razveljavijo po treh mesecih od začetka veljavnosti te odločbe.

2. Terminalska oprema, odobrena v skladu s takšnimi nacionalnimi predpisi o odobritvi tipa, se lahko še naprej daje na trg in v uporabo.

Člen 5

Ta odločba je naslovljena na države članice.

V Bruslju, 17. junija 1998

Za Komisijo

Martin Bangemann

Član Komisije

[1] UL L 74, 12.3.1998, str. 1.

[2] UL L 77, 26.3.1973, str. 29.

[3] UL L 139, 23.5.1989, str. 19.

--------------------------------------------------

PRILOGA

Sklicevanje na veljavni usklajeni standard

Usklajeni standard iz člena 2 te odločbe je:

Digitalno omrežje z integriranimi storitvami (ISDN);

Priključitvene zahteve za paketno terminalsko opremo za priključevanje na omrežje ISDN z uporabo osnovnega dostopa ISDN

ETSI

Evropski inštitut za telekomunikacijske standarde

Sekretariat ETSI

TBR 33 – december 1997

(Brez predgovora)

Dodatne informacije

Evropski inštitut za telekomunikacijske standarde je priznan v skladu z Direktivo Sveta 83/189/EGS [1].

Navedeni usklajeni standard je bil izdelan v skladu s pooblastilom, podeljenim v skladu z ustreznimi postopki Direktive 83/189/EGS.

Celotno besedilo navedenega usklajenega standarda je mogoče pridobiti pri:

Evropski inštitut za telekomunikacijske standarde 650, route des Lucioles F-06921 Sophia Antipolis Cedex | Evropska Komisija DG XIII/A/2 — (BU 31, 1/7) Rue de la Loi200/Wetstraat 200, B-1049 Bruselj |

ali pri katerikoli drugi organizaciji, odgovorni za objavo standardov ETSI, katerih seznam je na voljo na spletni strani www.ispo.cec.be.

[1] UL L 109, 26.4.1983, str. 8.

--------------------------------------------------